b'\n_START_ARTICLE_\nTom Kuchka\n_START_PARAGRAPH_\nTom Kuchka (1938 Pennsylvania, Yhdysvallat \xe2\x80\x93 2000) oli yhdysvaltalainen muusikko joka asui Suomessa 1960-luvun lopulta l\xc3\xa4htien. New Yorkin jazzpiireiss\xc3\xa4 muusikonuransa aloittanut Kuchka kiinnostui Suomessa kotiseutunsa perinnemusiikista bluegrassist\xc3\xa4, jota h\xc3\xa4n opetti kolmen vuosikymmenen ajan viikoittaisessa Toimela Bluegrass Workshopissaan Helsingiss\xc3\xa4._NEWLINE_Multi-instrumentalisti Kuchka osasi soittaa mit\xc3\xa4 tahansa bluegrass-perinteeseen kuuluvaa soitinta niin, ett\xc3\xa4 h\xc3\xa4n kykeni kulloisessakin kokoonpanossa t\xc3\xa4ytt\xc3\xa4m\xc3\xa4\xc3\xa4n tarpeen mukaan mink\xc3\xa4 tahansa roolin. H\xc3\xa4nen p\xc3\xa4\xc3\xa4instrumenttinsa olivat pystybasso ja korkea tenorilaulu\xc3\xa4\xc3\xa4ni._NEWLINE_Tom Kuchka kuoli vuonna 2000. Kahta vuotta my\xc3\xb6hemmin h\xc3\xa4net valittiin European Bluegrass Pioneeriksi \xc3\xa4\xc3\xa4nestyksess\xc3\xa4, johon osallistuivat European World of Bluegrass -j\xc3\xa4rjest\xc3\xb6n edustajat eri maista._NEWLINE_Tom Kuchkan tyt\xc3\xa4r on kuvataiteilija Heta Kuchka (s. 1974).'